和荅詩十首 和雉媒
作者：白居易
朝代：唐

paragraphs: 吟君雉媒什，一哂一復歎。
和之一何晚，今日乃成篇。
豈唯鳥有之，抑亦人復然。
張陳刎頸交，竟以勢不完。
至今不平氣，塞絕泜水源。
趙襄骨肉親，亦以利相殘。
至今不善名，高於磨笄山。
況此籠中雉，志在飲啄間。
稻粱暫入口，性已隨人遷。
身苦亦自忘，同族何足言。
但恨爲媒拙，不足以自全。
勸君今日後，養鳥養青鸞。
青鸞一失侶，至死守孤單。
勸君今日後，結客結任安。
主人賓客去，獨住在門闌。